Blok Poetin by Brics-beraad, maan DAPres. Cyril Ramaphosa en pres. Wladimir Poetin in 2019 (Foto: GovernmentZA/Flickr) Tensy pres. Cyril Ramaphosa van voornemens is om met die Internasionale Strafhof (IS) saam te werk en Russiese president Wladimir Poetin in hegtenis neem sodra hy in Suid-Afrika aankom, moet hy hom nie toelaat om die Brics-beraad by te woon nie, sê die Demokratiese Alliansie. “Die land kan eenvoudig nie nóg ŉ knou op ons reputasie hanteer nie,” sê Darren Bergman, die DA se skaduminister oor internasionale betrekkinge. “Die plasing op die gryslys deur die Internasionale Finansiële Aksietaakmag (FATF) weens die land se versuim om aktief geldwassery en die finansiering van terrorisme hok te slaan, het reeds veroorsaak dat die res van die wêreld Suid-Afrika se internasionale transaksies as hoë risiko beskou. Die versuim om voormalige Soedannese president Omar al-Bashir in 2015 in hegtenis te neem, het duidelik gewys dat, ondanks teenstrydige uitsprake, prioritiseer die ANC-regering nie menseregte nie.” Die DA doen ŉ beroep op Ramaphosa om die land se reputasie en welstand te prioritiseer bó dié van Poetin en seker te maak dat hy nie een van die leiers is wat die Brics-beraad in Augustus in Suid-Afrika bywoon nie. Die IS het ŉ lasbrief vir Poetin se inhegtenisneming uitgereik vir beweerde oorlogsmisdade. “Dit moet as ŉ finale waarskuwing dien vir die ANC dat, alhoewel die regerende party dalk die inval in ŉ buurland nie as ŉ ernstige saak beskou nie, doen die internasionale gemeenskap wel.” Poetin en die Russiese kommissaris vir kinderregte, Maria Aleksejefna Lwofa-Belowa, word daarvan beskuldig dat hulle onwettig kinders en mense van Oekraïne na Rusland gedeporteer het. “Pres. Ramaphosa se poging, om DA-leier John Steenhuisen se vraag oor die bywoning van die Brics-beraad te omseil, wys dat sy bewondering van Poetin hom blind maak vir die druk wat Rusland se inval in Oekraïne op Suid-Afrikaanse burgers geplaas het. As hy volhou daarmee om sy vriendskap met ŉ gesoekte oorlogsmisdadiger eerste te plaas bo dié van sy mense, versoek ons dat hy seker sal maak die ontmoeting vind plaas op neutrale grond en dat vrede en Rusland se onmiddellike onttrekking uit Oekraïne geprioritiseer word.” Bergman sê dit sal die mees produktiewe en doeltreffende gebruik van Brics-hulpbronne en -energie wees om die wêreldwye ekonomie te laat herstel. “Suid-Afrika word reeds beskou as swak, onaktief en sonder ruggraat. Ons hoef nie op die lysie by te voeg dat ons simpatiseer met oorlogsmisdadigers nie.” Intussen is die speaker van die Nasionale Vergadering, Nosiviwe Mapisa-Nqakula, en die voorsitter van die Nasionale Raad van Provinsies, Amos Masondo, saam met verskeie LP’s tans in Rusland. Hulle woon die tweede internasionale parlementêre konferensie, genaamd “Rusland – Afrika in ŉ multipolêre wêreld” by. Die konferensie word gereël deur die Federale Vergadering van die Russiese Federasie in Moskou van 18 tot 21 Maart 2023. Meer as 40 hooggeplaastes van verskeie Afrikalande woon die konferensie saam met hul Russiese eweknieë by. Poetin sal na verwagting ook Maandag die konferensie toespreek.